واحد الوقت وبحال كاع العالم وكاع الديانات كانو الدول لي فيهم المسلمين كثار كلها والإسلام ديالو ، وبحال أي دين راه ملي كيدخل لشي منطقة مكيديرش مسح للأدمغة والهوية والتقاليد والأعراف ديالها، ولكن كيتطبع بطباع أهل البلاد وكيولي عندهم إسلامهم في حالات كثيرة كتلقاه بعيد على النسخة الأصلية حسب ماهو معروف بإسلام الأمويين، هاد النسخة الأصلية للإسلام هي لي كانو كينوضو بيها دول ويطيحو خريين، كل مرة كيبغي شي حد يوصل للحكم كيقول خاص نرجعو للنسخة الأصلية للدين، هاكا دار عبد الله بن ياسين والمهدي بن تومرت وآخرون كثار، وهاكة دار مؤسس السعودية رفقة عبد محمد بن عبد الوهاب لي بداو غزواتهم كإعادة شبه الجرية العربية للنسخة الأصلية للإسلام. جهيمان العتيبي نهار إحتل الكعبة في أوائل التمانينات كان حتى هو كيقول راه جايب النسخة الأصلية للإسلام وها المهدي المنتظر شخصيا معايا، والخيمني في الثورة لي دار حتى هو هاكاك، المهم كل طائفة بما لديهم فرحون، بالنسبة لينا كمغاربة مكان واصلنا من هاد الملل والنحل والو، من غير السلفية كانت ديما حاضرة في المغرب كان عندنا سلطان علوي سلفي كاع، ولكن كان طاغي عليها الإسلام المغربي بالخيلوطة ديالو، ولكن مظاهر السلفية و الوهابية مابدات تبان في المغرب بشكلها الجديد والطاغي حتى لتمانينات ومابعدها فينت تطلات الدنية بمغاربة لابسين لباس البشتون في أفغانستان وكيجيبليهم الله راه هو اللباس لي كان لابسو عمر بن الخطاب في صحراء شبه جزيرة العرب، السعودية والخليج مولوا مزيان هاد النسخة من الإسلام وبداو من بلادهم طبعا حتى طلاو العالم بيه، وها العالم واحل معاه والسعودية ودول الخليج بداو يسوسوه عليهم في أكبر حشية في التاريخ الحديث. الإمارات خرجات قوانين جديدة مدنية وعصرية وجمعات وطوات مع القوانين ديال القرون الوسطى المستمدة من النسخة لي عندهم على الإسلام، وكذلك السعودية تابعاها في هاد الهيت ومن دابا واحد العشرين عام غادي يكونو دول مدنية متحضرة منخارطة في هاد القرن، السعودية سيفطات جيل على قدو يقرى في أوروبا وميريكان وآسيا ويتعلم ويشوف ويتشاف وبزاف منهم كيكملو قرايتهم كيرجعو لبلادهم وكيجيبو معاهم إحتياجات برا وثقافة برا، وحاليا راه غادين بواحد السرعة كبيرة في تحويل داك المجتمع وغادي يسوسو عليه الغبرة ديال الوهابية والتاخوانجيت، الموشكيل هو حنا غادي نبقاو حاصلين فيها، من غير المعقول أن المغرب لي كان سابق الخليج من ناحية الحريات والحقوق باقي فيه وكال رمضان يمشي الحبس ومثلي يتبعو للعزلة وجوج مصاحبين ساكنين يتسمى فساد والطاسة يشربوها المغاربة بلا قانون وغير مدرحة، وفي نفس الوقت دول الخليج لي منبع التشدد سالات مع هادشي، راه عيب عيب. 
من غير المعقول أن المغرب لي كان سابق الخليج من ناحية الحريات والحقوق باقي فيه وكال رمضان يمشي الحبس ومثلي يتبعو للعزلة وجوج مصاحبين ساكنين يتسمى فساد والطاسة يشربوها المغاربة بلا قانون وغير مدرحة.. وفي نفس الوقت دول الخليج لي منبع التشدد سالات مع هادشي.. راه عيب عيب